MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit om Rådets fælles holdning til vedtagelsen af Europa-Parlamentets og Rådets direktiv om minimumsforskrifter for sikkerhed og sundhed i forbindelse med arbejdstagernes udsættelse for risici på grund af fysiske agenser (støj) (n'te særdirektiv i henhold til artikel 16, stk. 1, i direktiv 89/391/EØF)

1. Sagsforløb

- Dato for fremsendelse af forslaget til Parlamentet* og Rådet (KOM(1992)560endelig udg.) 8.2.1993 (EFT C 77 af 18.3.1993) * var endnu ikke omfattet af den fælles beslutningsprocedure, da forslaget blev fremsendt

- Dato for Det Økonomiske og Sociale Udvalgs udtalelse 30.6.1993 (EFT C 249 af 13.9.1993) Dato for Regionsudvalgets udtalelse* * meddelte ved skrivelse af 13. januar 2000, at det ikke ville afgive udtalelse

- Dato for Europa-Parlamentets udtalelse (ved førstebehandlingen) 20.4.1994 (EFT C 128 af 9.5.1994)

- Dato for fremsendelse af det ændrede forslag til Rådet 8.7.1994 (EFT C 230 af 19.8.1994)

- Dato for politisk enighed og Rådets formelle vedtagelse af den fælles holdning 11.06.2001 og 29.10.2001

2. Formål med Kommissionens forslag

Det oprindelige forslag er baseret på traktatens artikel 118A (nu artikel 137) og udformet som et særdirektiv i henhold til artikel 16, stk. 1, i rammedirektiv 89/391/EØF.

Forslaget tager sigte på at beskytte arbejdstagernes sundhed og sikkerhed mod risici som følge af eksponering for fysiske agenser. Det omfatter fire fysiske agenser: støj (risiko for hørelsen), vibrationer (risiko for arme, hænder og hele kroppen), elektromagnetiske felter og optisk stråling (sundhedsrisiko som følge af induktionsstrøm i kroppen, stød, forbrændinger og optagelse af varmeenergi).

Bestemmelserne om vibrationer og elektromagnetisk stråling er nye, mens bestemmelserne om støj allerede fandtes i Rådets direktiv 86/188/EØF. Dette forslag udgør anden fase i den fremgangsmåde, som Rådet vedtog at anvende, og som er omhandlet i artikel 10 i nævnte direktiv (revision af direktivet), og det har til formål at skabe overensstemmelse imellem direktiv 86/188/EØF og de generelle principper for forebyggelse, som er indeholdt i rammedirektiv 89/391/EØF.

Rådet har valgt at behandle hver enkelt fysisk agens i et særdirektiv. Alle delegationer og Kommissionen har accepteret denne fremgangsmåde, der består i at forhandle om en enkelt del af Kommissionens forslag af gangen, uden af den grund at afvise de øvrige, der forbliver på Rådets bord med henblik på videre drøftelser.

Hvad angår den første fysiske agens, vibrationer, vedtog Rådet den 25. juni 2001 en fælles holdning, og i den forbindelse gentog det i en erklæring i referatet sin hensigt om at behandle de øvrige fysiske agenser senere.

3. Bemærkninger til den fælles holdning

3.1. Generelle bemærkninger

Da forslaget er blevet opdelt, begrænser den fælles holdning sig til minimumsforskrifterne for beskyttelse af arbejdstagernes sikkerhed og sundhed i forbindelse med risici, som opstår eller kan opstå, når arbejdstagere udsættes for støj.

I den fælles holdning fastsættes eksponeringsgrænseværdier, der under ingen omstændigheder må overskrides, og eksponeringsaktionsværdier i forbindelse med niveauerne for daglig eksponering for støj og toplydtryk. I den fælles holdning fastsættes ligeledes, hvilke forebyggende foranstaltninger der skal træffes for at nedbringe de risici, arbejdstagerne udsættes for. Disse forebyggende foranstaltninger er hovedsagelig baseret på de forskellige risici som følge af eksponering for støj, som arbejdsgiveren har pligt til at fastlægge og vurdere.

Hvis de øvre eksponeringsaktionsværdier overskrides, skal arbejdsgiveren på grundlag af risikovurderingen fastlægge og gennemføre et program med tekniske og/eller organisatoriske foranstaltninger, der har til formål at undgå eller nedbringe eksponeringen.

Den fælles holdning omfatter ligeledes nærmere bestemmelser om underretning og uddannelse af arbejdstagere, som udsættes for risiko på grund af støj, når de nedre eksponeringsaktionsværdier nås. Den foreskriver også en udvidet helbredskontrol, som giver enhver arbejdstager ret til at få kontrolleret hørelsen, når de øvre eksponeringsaktionsværdier overskrides.

Rådets fælles holdning har i det store og hele samme sigte som Kommissionens forslag, selvom den er opbygget på en anden måde, fordi forslaget er blevet delt op. Som Kommissionens ændrede forslag omfatter den fælles holdning heller ikke de ændringsforslag, som Parlamentet fremkom med ved førstebehandlingen, og som havde til formål at udelade bilaget om støjafsnittet i Kommissionens forslag.

Den største forskel på Rådets fælles holdning og Kommissionens ændrede forslag ligger i, at eksponeringsgrænseværdien sænkes, at den øvre eksponeringsaktionsværdi ved toplydtryk hæves, og at begrebet tærskelværdi afskaffes.

3.2. Europa-Parlamentets ændringsforslag ved førstebehandlingen

De ændringsforslag vedrørende støj, som Europa-Parlamentet vedtog ved førstebehandlingen, har nummer 1 til 26.

Ændringsforslag 1, 5, 8, 9, 14, 16, 17 og 19 er medtaget i deres helhed både i den fælles holdning og i det ændrede forslag.

Desuden har Rådet foretaget en lettere omskrivning af ændringsforslag 7, 10, 11 og 13, der var blevet medtaget i det ændrede forslag, uden dog at ændre indholdet. Kommissionen accepterer disse ændringer.

Ændringsforslag 4, 18 og 20 er delvis medtaget i den fælles holdning, hvorimod de var medtaget i deres helhed i det ændrede forslag.

Ændringsforslag 21, der er medtaget i det ændrede forslag, og ændringsforslag 23 (i en let ændret udgave) indgår ikke i den fælles holdning. Kommissionen accepterer afvisningen af ændringsforslagene.

Ændringsforslag 2, 3, 6, 15, 22, 24, 25 og 26 er hverken medtaget i den fælles holdning eller i det ændrede forslag af de grunde, som allerede blev fremført ved førstebehandlingen, nemlig at ændringsforslag vedrørende udelukkelse af den fysiske agent "støj" er i modstrid med de forpligtelser, som Kommissionen pålægges i artikel 10 i direktiv 86/188/EØF, og dem, der følger af Europa-Parlamentets beslutning af 13. september 1990, hvori Kommissionen anmodes om at fremlægge et forslag til direktiv vedrørende risici som følge af eksponering for støj og vibrationer og andre fysiske agenser.

Ændringsforslag 12, der ikke er blevet medtaget i det ændrede forslag, er blevet indarbejdet i den fælles holdning i en let ændret form.

De væsentligste forskelle mellem det ændrede forslag og Rådets fælles holdning er som følger:

a) Opbygningen er blevet ændret, og artiklerne har fået nye numre som følge af beslutningen om at opdele et rammedirektiv om fysiske agenser i fire særdirektiver, der omhandler de fire fysiske agenser særskilt.

Kommissionen har accepteret opdelingen, på betingelse af at Rådet ikke tager det ændrede forslag af bordet, før alle fysiske agenser er blevet behandlet, og at Rådet giver tilsagn om at fortsætte arbejdet, indtil de resterende dele af forslaget er blevet behandlet.

b) Grænseværdien for den daglige eksponering for støj er blevet sat ned i den fælles holdning fra 90 dB(A) til 87 dB(A), hvorimod den øvre eksponeringsaktionsværdi ved toplydtryk er blevet sat op fra 112Pa til 200Pa.

Kommissionen accepterer de nye værdier, der er blevet fastsat i den fælles holdning, og som er udtryk for generel enighed, så meget desto mere som at grænseværdien for eksponering på 87 dB(A) er et klart fremskridt i forhold til Kommissionens forslag.

c) I den fælles holdning er tærskelværdierne udeladt.

Kommissionen accepterer, at de udelades, for teksten skærpes, når direktivets bestemmelser finder anvendelse, så længe der består en risiko.

3.3. Nye bestemmelser indføjet af Rådet og Kommissionens holdning hertil

Artikel 14 i den fælles holdning omfatter en frivillig overgangsperiode på fem år for gennemførelse af bestemmelserne om overholdelse af grænseværdien for personale på skibe for at tage hensyn til særlige forhold. Arbejdstagere inden for skibsfart var ikke omfattet af anvendelsesområdet for direktiv 86/188/EØF.

Kommissionen mener ligesom Rådet, at overholdelsen af grænseværdien for eksponering under særlig vanskelige forhold i skibsfartssektoren nødvendiggør målrettede informations- og bevidstgørelseskampagner, udarbejdelse af undervisningsmoduler og tilrettelæggelse af kurser og indkøb af nyt udstyr og/eller tilbehør.

4. Konklusioner/generelle bemærkninger

Kommissionen tilslutter sig den fælles holdning i sin helhed.

5. Kommissionens erklæringer

Ingen.